Марко Ганчев
Катран

chitanka.info

Въпросът за парите

бе коварен,

но не и за баща ни, стар коларин.

Гресирайки главина с катраника,

го чувахме почти да тананика

сентенцията си с охота:

— Парите са смазочни материали

за колелото на живота!

И пита ни

дали сме го разбрали.

Обаче аз да го попитам днес,

когато мъдростта му явно куца:

все сипваме на колелото грес,

но все скрибуца

пустата каруца.

На ада да се изгребе катранът,

не стига осите да се захранят.

За твоите смазочни материали

отива всичкият ни труд, разбра ли?

Баща ни, за когото пак почивка няма,

стоварил горе кумовата слама

и на съзвездие „Кола“

в главините доливайки масла,

усмихнат кима на въпроса ни:

— Че много просто,

лагерите са износени…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.